**Momčilo D. Savić** (Ćuprija, 1921––2008, Beograd) lingvist, historičar jezika, balkanolog, prevodilac, redovni profesor Filološkog fakulteta Univerziteta u Beogradu. Jedan od osnivača Katedre za italijanski jezik i književnost. Zaslužan italijanist, romanist, rumunist i balkanolog. Prvi univerzitetski profesor italijanskog jezika rođen u Srbiji.

Život
-----

Osnovnu školu i gimnaziju završio u Ćupriji, 1939. upisao se na Odsek za romanistiku Filozofskog fakulteta u Beogradu i na njemu diplomirao 1947. italijanski jezik i književnost. U Seminaru za italijanski jezik i književnost radi od 1954. godine. Doktorirao 1962. godine odbranivši rad *Iskazivanje posteriornosti pomoću kondicionala prostog i kondicionala sadašnjeg u italijanskom jeziku od najstarijih vremena do danas*. Za docenta je izabran 1964. vanrednog profesora 1970. a od 1973. do odlaska u penziju 1987. radio je kao redovni profesor za Savremeni i staroitalijanski jezik. Na poslediplomskim studijama predavao je romansku filologiju više od trideset godina.
Više puta biran je za upravnika Katedre za italijanski jezik i književnost Filološkog fakulteta Univerziteta u Beogradu.

Delo
----

Bavio se sintaksom i semantikom glagola, sintaksom veznika i složene rečenice, historijskom gramatikom i jezičkim ispitivanjem Balkana pretežno u dijahronijskoj ravni (sintaksom i etimologijom). Zaslužan je romanist, rumunist i balkanolog.
Dao je prvo istraživanje koje potanko ispituje prosti i složeni kondicional u službi futura prošlog u italijanskom jeziku. Njegova istraživanja u ovoj oblasti dala su nova tumačenja o poreklu te službe u italijanskom.

Bio je član uredništva naučnih časopisa *Analele Societăţii de limba română din Voivodina* (Pančevo) i *Italica Belgradensia* (Beograd). Objavljivao u *Analima Filološkog fakulteta*, *Filološkom pregledu*, kao i u časopisima *Italica Belgradensia*, *Balcanica* i dr.

Začeo je balkanologiju i mnogo se zauzimao za nju na Filološkom fakultetu u Beogradu. Aktivno sarađivao na mnogim naučnim skupovima u svetu.
S Raduom Florom i drugima sastavio je *Rumunsko-srpskohrvatski rečnik* (Bukurešt–Vršac, 1969).
Prevodio je Bokača, Aretina, Anibala Kara i dr.

**Iz bibliografije**

**Knjige**

* *Temporalni kondicional u italijanskom jeziku*, Beograd, 1966.
* *Funcţiile de bazǎ ale aoristului sîrbocroat şi ale perfectului simplu românesc în lumina limbilor romanice* ('Osnovne funkcije srpskohrvatskog aorista i rumunskog prostog perfekta u svetlosti romanskih i balkanskih jezika'), Libertatea, Pančevo, 1972.
* *Staroitalijanski tekstovi (XIII i početak XIV veka) sa uvodnim beleškama, komentarom i rečnikom* sa Srđanom Musićem i Sergejem Šlencom, Zavod za izdavanje udžbenika Socijalističke Republike Srbije, Beograd, 1966.

**Prevodi**

* Đovani Bokačo, *Ljubavne ispovesti gospa Fjamete*, Narodna knjiga, Beograd, 1958.
* Pijetro Aretino, *Dvorska i druga posla*, Nolit, Beograd, 1961.
* Vinčenco Arađo Ruiz, *Antički Rim: panorama jedne civilizacije* s Emilijom Bruneti i Mirom Bruneti, Vuk Karadžić — Prosveta — Mladinska knjiga, Beograd—Ljubljana, 1967.
* *Antologija rumunske lirike XX veka* s Ratomirom Markovićem i Raduom Florom, Nolit, Beograd, 1975.
* Đansiro Ferata, *Antonio Gramši*, Rad, Beograd, 1969.
* Federiko Šabo, *Savremena Italija*, Nolit, Beograd, 1978.